ΓΡΑΠΤΗ ΕΡΩΤΗΣΗ E-4225/97 υποβολή: Cristiana Muscardini (NI) προς την Επιτροπή (21 Iανουαρίου 1998)

Θέμα: Ιντερνέτ και παιδεραστία

Στο φως της δημοσιότητας ολοένα και περισσότερα είναι τα κρούσματα περιπτώσεων που αφορούν σεξουαλικά εγκλήματα στα οποία εμπλέκονται ανήλικοι και των δύο φύλων, που διαπράττονται από εγκληματικές οργανώσεις και ομάδες οι οποίες συχνά καλύπτονται πίσω από φαινομενικά αθώα και αορίστως πολιτιστικά ονόματα. Πρόσφατα, ανακαλύφθηκε ότι το Ιντερνέτ χρησιμοποιείται από οργανώσεις παιδεραστών προκειμένου να διαφημίζονται πορνογραφικοί κατάλογοι και φωτογραφίες ανηλίκων κάθε εθνικότητας, που πωλούνται μυστικά για την εξυπηρέτηση ακατονόμαστων σκοπών. Έχοντας υπόψη την αναβίωση αυτού του φαινομένου, δεν είναι άραγε της άποψης η Επιτροπή ότι:

1. Πρέπει να ληφθούν μέτρα από τις αρμόδιες αρχές προκειμένου να αποτραπεί η χρησιμοποίηση του Ιντερνέτ για τέτοιους σκοπούς 7

2. Πρέπει να συναφθούν συμφωνίες στα πλαίσια του ΟΗΕ ή μέσω απευθείας επαφών με τις Ηνωμένες Πολιτείες, προκειμένου να αποτραπεί η ενσωμάτωση στο Ιντερνέτ ανώνυμων θέσεων στον ιστό (web-sites) και να διασφαλισθεί ότι οι ένοχοι παραβιάσεων των δικαιωμάτων του ανθρώπου και διάπραξης εγκλημάτων εναντίον ανηλίκων θα επωμίζονται τις ευθύνες τους για τέτοιες ειδεχθείς ενέργειες 7

3. Έφθασε πλέον η ώρα για την αποκατάσταση της ηθικής τάξεως και της λήψης ουσιαστικών αποφάσεων με τις οποίες θα γίνεται ένας σαφής διαχωρισμός, χωρίς ίχνος υποκρισίας, ανάμεσα στην ελευθερία έκφρασης, η οποία πρέπει να σε κάθε περίπτωση προστατεύεται, και της ελευθερίας παραβίασης με οποιοδήποτε μέσο, περιλαμβανομένων και των τεχνολογικών, κάθε κανόνα ηθικής, ειδικότερα σε ό,τι αφορά τα θεμελιώδη δικαιώματα των ανηλίκων τα οποία δεν πρέπει με κανένα τρόπο να παραβιάζονται;

Απάντηση του κ. Bangemann εξ ονόματος της Επιτροπής (12 Μαρτίου 1998)

1. Η Επιτροπή είναι ενήμερη των προβλημάτων που θίγει το Αξιότιμο Μέλος του Κοινοβουλίου και συμμερίζεται τις ανησυχίες του. Εξάλλου, έχει δραστηριοποιηθεί στα ζητήματα αυτά από διετίας και πλέον, και έχει προσφάτως εγκρίνει πρόταση για σχέδιο δράσεως σχετικά με την προαγωγή της ασφαλούς χρήσεως του Internet ((EE C 48 της 13.2.1998 )), καθώς και πρόταση για σύσταση του Συμβουλίου σχετικά με την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης ((COM(97) 570 τελικό )).

2. Το σχέδιο δράσεως θα διαμορφώσει ένα πλαίσιο κοινοτικής συγχρηματοδότησης ευρωπαϊκού δικτύου τηλεφωνικών γραμμών για την καταγγελία παράνομων περιεχομένων όπως η παιδική πορνογραφία, ευρωπαϊκών συστημάτων ελέγχου και χαρακτηρισμού, καθώς και ευαισθητοποιητικών δράσεων. Το σχέδιο δράσεως θα παράσχει επίσης υποστήριξη για δράσεις στο πλαίσιο της σύστασης του Συμβουλίου για ευρωπαϊκό συντονισμό των δράσεων σε εθνικό επίπεδο στον χώρο της αυτορύθμισης. Τα δύο αυτά μέτρα θα ενισχύσουν επίσης την διεθνή συνεργασία.

3. Η Επιτροπή έχει επίσης δραστηριοποιηθεί στο πλαίσιο των συζητήσεων του Συμβουλίου που εντάσσονται στον τρίτο πυλώνα και στις συζητήσεις των Οκτώ (συμπεριλαμβανομένων του Καναδά, της Ιαπωνίας, της Ρωσίας και των Ηνωμένων Πολιτειών, καθώς και της Γερμανίας, της Γαλλίας, της Ιταλίας και του Ηνωμένου Βασιλείου) για την ανάπτυξη νομικών και τεχνικών μηχανισμών που θα επιτρέπουν την έγκαιρη διεθνή νομική αντιμετώπιση αδικημάτων που σχετίζονται με τους υπολογιστές. Η Επιτροπή συμμετέχει στην εφαρμογή του σχεδίου δράσεως για την αντιμετώπιση του οργανωμένου εγκλήματος, που ενέκρινε το Ευρωπαϊκό Συμβούλιο του Άμστερνταμ, και το οποίο περιλαμβάνει σύσταση για την αντιμετώπιση της εγκληματικής χρήσεως των νέων τεχνολογιών.

4. Οι δράσεις αυτές θα συμβάλουν σημαντικά στην αποθάρρυνση της κυκλοφορίας της παιδικής πορνογραφίας στο Internet.